Wan Shamsuddin Mohd Yusof

Datuk Dr  Wan Shamsuddin bin Mohd Yusof (18 September 1932 – 19 Disember 2020) ialah Tokoh Sejarawan Negara dan Pengerusi Persatuan Sejarah Malaysia Cawangan Kedah (PSMCK). 

Beliau menerima Anugerah Felo Persatuan Sejarah Malaysia (PSM) 2011 kali ke-6 pada 25 Februari 2012. Anugerah itu diberikan kerana sumbangan dan khidmat beliau dalam memelihara dan memulihara Sejarah Melayu dan Sejarah Malaysia amnya.

Wan Shamsuddin ialah seorang pengiat sejarah yang terkenal di Kedah serta aktif dalam perjuangan warisan dalam bidang sastera dan budaya hampir setengah abad. Beliau juga mengetuai ekspedisi kaji selidik sejarah dan membongkar tinggalan sejarah di Kedah serta menemui penemuan penting negara sebagai pengesahan keturunan legenda rakyat Kedah, Puteri Mahsuri, di Kampung Kemala, Phuket, Thailand pada 1988 setelah Wan Aishah, generasi ketujuh Mahsuri, ditemui di sana.

Kehidupan awal 
Wan Shamsuddin bin Mohd Yusof dilahirkan pada 18 September 1932 di rumah ibunya di Jalan Tupai, Taiping, Perak namun berpindah ke Sik, Kedah ketika darjah tiga setelah ibunya meninggal dunia. Beliau tinggal bersama bapa saudaranya di situ. Beliau bersekolah di Sekolah Melayu Sik dan antara rakan sekelasnya ialah Shahnon Ahmad iaitu Sasterawan Negara Malaysia.

Kematian 
Pada hari Sabtu 19 Disember 2020, Wan Shamsuddin meninggal dunia pada pukul 6.15 petang setelah seminggu dimasukkan ke dalam Pusat Perubatan Kedah (KMC). Kematian beliau dipercayai akibat sakit tua. Pada keesokan harinya, jenazah beliau dibawa ke Masjid Al Ghuffran, Akar Peluru untuk disembahyangi lalu dikebumikan di Tanah Perkuburan Islam Akar Peluru, Jalan Pegawai.

Rujukan

Orang Malaysia berketurunan Melayu
Kelahiran 1932
Kematian 2020
Orang dari Taiping
Sejarawan Malaysia